**תקציר**

מחקר זה בוחן תהליכי הבניית ידע וזהות מקצועית פוליטית בסביבת הכשרה מוסדית. המחקר מבסס עקרונות להערכת ידע פרופסיונלי במונחים של "הבניה", "אִיוּם" ו"הגנה" על זהויות מקצועיות. מסקנות המחקר מובאות כהיסק אינדוקטיבי העולה מתיאור ביקורתי של הבניית שדה התיאטרון הקהילתי (Applied Theatre) בישראל.

תחום התיאטרון הקהילתי צמח בישראל בסוף שנות השישים. מייסדיו קשרו את זהותם המקצועית בפרקטיקות מחאה אומנותיות-חברתיות, פרקטיקות שהתפתחו בעולם באותן השנים ויושמו בישראל עם התעוררות המחאה המזרחית (אלפי, 1975, 1976; לב-אלג'ם, 2010; מילר, 1973, 1975). ברוח זו שובצו בלב תאוריית ה"נגד" של התחום המתהווה תהליכי מחאה תיאטרוניים שנוצרו בשנות השבעים בשכונות בפריפריה של תל-אביב וירושלים. למרות זהותה האקטיביסטית זכתה תאוריה זו בסוף שנות השבעים להכרה אקדמית, הכרה שהתבטאה בפתיחת מסלולי הכשרה חד-חוגיים ודו-חוגיים בכמה מוסדות להשכלה גבוהה בישראל. מאז ועד היום הוכשרו באותם המוסדות עשרות אנשי מקצוע שרכשו את השכלתם האומנותית-אקטיביסטית במסגרת ממסדית.

מחקר זה מבקש לברר את טיבה של זהות מקצועית אקטיביסטית המתגבשת בתנאי הכשרה ממסדיים. בשונה ממחקרים שתפסו את התיאטרון הקהילתי כ"תת שדה" (אוריין, 2008), או כשדה המספק כלים ייחודיים לחקר קהילות מוחלשות (אלון, 2013; אלפי, 1983; ברסלר, 2006; הריס, 2012; לב-אלג'ם, 2010; שם טוב, 2001), המחקר הנוכחי גם מבקש לתפוס את התיאטרון הקהילתי כשדה חברתי מובחן וכקורפוס למחקר רפלקטיבי. ברוח זו ובהתבסס על עקרונות המיפוי של "תאוריית השדות החברתיים" (Field Theory), המחקר מציג היסטוריה משותפת לתחום, תהליכי היבדלות, הביטוס (habitus) מקצועי ומאבקי סוכנים בתחום על מעמד ועל צבירת הון סימבולי (Bourdieu, 1988). מִסגוּר תאורטי משלים של עבודת גבולות סימבוליים (symbolic boundaries) מציע במחקר מיפוי נוסף של עמדות ייחוסייות בשדה (Lamont & Molnár, 2002). בהקשר של הבניית ידע פרופסיונלי נעשה שימוש בתאוריות ביקורתיות בתחום הסוציולוגיה של הידע והמדע (דלז וגואטרי, 2000; דעואל ולוסקי, 2001; קוּן, 2005/1962; Latour & Woolgar, 1979), ובהקשר של הבניית זהות מקצועית נעשה שימוש בגישה התופסת את הקונפליקט ככלי לחקר זהויות אישיות, חברתיות ומקצועיות (אריקסון, 1979; דר, 2012; ויניקוט, 1995; כהנא ורפופורט, 2007; פרויד, 2003/1909; שץ-אופנהיימר ודביר, 2010; Bucher et al., 2016).

**שאלות המחקר** ביקשו לבחון כמה נושאים: מה הם המאפיינים המבניים של שדה התיאטרון הקהילתי בישראל (שחקנים מרכזיים, משאבים מועדפים, היררכיות, מאבקים, הרגלים מתגמלים, מוסדות הכשרה, אגודות, כינוסים, יצרני משמעות). מה הם אופני הבניית הידע של התחום, וכיצד הוא מפרש את הקֶשר בין אומנות, אקטיביזם ומקצועיות? מהו סוג האתגרים והאִיוּמים (הפנימיים והחיצוניים) על הזהות המקצועית של הסוכנים, וכיצד הם מתגוננים מפניהם? כיצד מתמקמים סוכנים בשדה, וכיצד הם משפרים בתוכו את מעמדם? כיצד הסוכנים משפיעים על תפיסתם של במאֵי תיאטרון קהילתי בישראל את זהותם המקצועית? ומה אפשר ללמוד מכל אלה על הקֶשר בין אקטיביזם לבין הבניה ממוסדת של ידע מקצועי וזהות פרופסיונלית?

**שיטת** המחקר התבססה על מחקר נרטיבי (narrative inquiry), גישה המזוהה עם מסורת המחקר האיכותנית (qualitive research) (שלסקי ואלפרט, 2007; תובל-משיח וספקטור-מרזל, 2010(. בהתאם לכך נבחן קורפוס משולב של נרטיבים ראשוניים אשר כללו 16 ראיונות עומק חצי מובְנים עם אנשי מקצוע, ואלה עומתו עם נרטיבים משניים שכָּללו מסמכים מהשיח ה"רשמי" שנקשר בהבניית התיאטרון הקהילתי ובהתמסדותו (שקדי, 2010, עמ' 349). ממצאי המחקר נבחנו לפי עקרונות הניתוח של "תאוריה המעוגנת בנרטיבים" (שם), ענף של מתודולוגיית המחקר "תאוריה המעוגנת בשדה" (grounded theory) (גבתון, 2001). ברוח עקרונות אלה נערכו בנרטיבים הראשוניים והמשניים תהליכים ספירליים של פירוק, מיוּן תמטי, שִׁיוּם, זיהוי דפוסים וחלוקה לקטגוריות (שקדי, 2010). הקטגוריות עברו תהליכי תאורטיזציה באמצעות קישור לספרות המחקר בתחומי הסוציולוגיה של התרבות, הסוציולוגיה של האומנות, הסוציולוגיה של הידע והמדע, הסוציולוגיה של המקצועות, הפסיכולוגיה של הבניית ה"עצמי" והחינוך הבלתי-פורמלי. התאוריה שגובשה מציעה תובנות תלויות הֶקשר באשר למאפייני השדה של התיאטרון הקהילתי בישראל ולתהליכי הבניית הידע והזהות המקצועית שלו.

**ממצאי המחקר** מגוללים את סיפור הבניית השדה של התיאטרון הקהילתי בישראל על רקע הפרדוקס שנקשר בהסדרתו. לב ההסדרה נמצא בתהליכי אקדמיזציה שמוקמו "על מפתן השדה" ועיצבו עבורו "קוד מקצועי מפוצל" ו"הביטוס מקצועי דואלי". **הקוד המקצועי המפוצל** כלל ארבע עמדות ייחוסיות: אומנותית, חינוכית, טיפולית ואקטיביסטית. **ההביטוס המקצועי הדואלי** התאפיין בגבולות מקצועיים חדירים של מקצועיות: היא גם פורמלית וגם בלתי פורמלית, גם חתרנית וגם ממוסדת. יצרני המשמעות של התחום הוסיפו לדואליות הזו מדדי הערכה מקוטבים שפענחו את תוצרי השדה באמצעות הצגת ערכים חתרניים וממסדיים, מקצועיים וחובבנים. בד בבד התלכדו יצרני משמעות של התחום סביב הקריאה להכרה בערכו המינורי של התחום כתנאי לפענוח ראוי של תוצריו. ממצא זה הוא ייחודי בהשוואה לשדות תרבותיים אחרים בישראל, שכן אלה קשרו את הבקיאות בתוצריהם באיכויות של תחכום ואנינות טעם (ירושלמי, 2013; רגב, 1990; רנד, 2015). היעדר מחקר רפלקטיבי על אודות תהליכי הבניית הידע של התחום הותיר סתירות תאורטיות, ערכיות ופרקטיות באזורים של ידע מקצועי סמוי (tacit knowledge). נמצא כי חוסר היכולת של הסוכנים לתדע [conscientization] את הסתירות מזה ולהתלכד סביב קוד מקצועי מוסכם מזה מעכב תהליכי התאגדות מקצועיים. אין פלא אפוא שבמחקר הנוכחי העדויות לקיומו של תיאטרון קהילתי כשדה מקצועי מובחן היו חלקיות.

הממצאים באשר להבניית הזהות המקצועית של במאֵי תיאטרון קהילתי נבחנו מבעד לחמישה מערכי קריאה של קונפליקטים, מערכים שהגיבו לאירועי מיקרו ומאקרו בשדה. מערכי הקריאה כללו מאבקי התפתחות והיבדלות של ה"עצמי" (ויניקוט, 1995; פרויד, 2003/1909), עימות מורטורי עם ציוויים חברתיים (דר, 2012; כהנא ורפופורט, 2007; Erikson, 1956), מאבקי סוכנים על משאבי השדה (בורדייה, 2005א), מאבקים על סוג ידע מבסס מקצועיות (קוּן, 2005/1962) ומאבקים על מִסגוּר המשמעות המושקעת במקצוע (Bucher et al., 2016; Lamont & Molnár, 2002). בניתוח הממצאים נמצא כי **הבחירה בתיאטרון הקהילתי מאפשרת להשהות את ההשתלבות ה"מקובלת" בעולם המקצועות ה"מז'ורי"**. העיסוק בתיאטרון הקהילתי נתפס כמקצוע המאפשר קיום נדיר של "עצמי" בוגר ואותנטי אשר מסוגל להתגבר על משקעי עבר אישיים וקהילתיים. ההכרה בסגולות הנדירות של המקצוע בוטאה ב**כריתת "ברית ראשונים" עם המקצוע המיטיב**. ברית זו השפיעה על הבניית זהות מקצועית סימביוטית ("המקצוע הוא אני") והגבירה את הפגיעוּת של הסוכנים לנוכח "פלישות מציאוּת" שאיימו עליה. האיומים כללו ידע מקצועי לא מתודע, שפה מקצועית מסווגת, תִגמוּל סימבולי נמוך, היעדר ביטחון תעסוקתי, בדידות, התאגדות כושלת, מאבקי סוכנים, שחיקה וערעור ה"עצמי". קיומם קרא תיגר על ברית הראשונים והעמיד אותם בפני דילמת נאמנות: האם להגן על הזהות המקצועית (זו מזוהה עם ה"עצמי") או להיפרד ממנה? בשלבים הראשונים הבניית הזהות המקצועית כתוצר של הדילמה בחרה לתחזק את ברית הראשונים הרגרסיבית באמצעות אסטרטגיות הגנה יצירתיות. האסטרטגיות האלו כללו שיח רציונלי התמעוטי, ייסוד רשתות תמיכה בלתי פורמליות, מורטוריוּת שאינה קצובה בזמן, שיח מינורי שנשא ונתן עם סיווגים מופנמים ו"דרישות גבול" (boundary claims) להשוואת תנאי העבודה לאלה של העוסקים במקצועות אחרים, כמו למשל במאים בתיאטרון הממוסד ואנשי חינוך וטיפול (Bucher et al., 2016). אסטרטגיות ההגנה אפשרו לסוכנים לשמור על חלקים מפנטזיית ברית הראשונים אשר הם ייחסו לזהותם המקצועית, זהות שנתפסה כמשהה הסללות לסדר הנורמטיבי של המקצועות ומאפשרת המשך בירור מורטורי של זהותם. לעומת זאת השקעה סימביוטית שלהם במקצועם גרמה להם להיות פגיעים בניהול משא ומתן על אודות תנאי עבודתם והתפתחותם המקצועית. ה"עצמי" היה לסוכן חברתי שדיכא את התפתחותו המקצועית לנוכח הכוח שהופעל עליו והופנם על ידו.

עוד נחשף כי תאוריית ה"נגד" של התיאטרון הקהילתי עברה טרנספורמציה והתאפיינה במשא ומתן על מבעיה הפוליטיים לנוכח תנאים מזדמנים בסביבה המוסדית. מבעים אלה אופיינו במחקר כ"מינוריים" (התמעוטיים), לפי שיטתם של דלז וגואטרי, והם מוינו לחמש פרקטיקות של הבניית זהות מקצועית שהוגדרו בהשראת המושג "משטרי ערך" (regimes of value) של פראו (Frow). ניתוח זה הניח את היסודות להבניית תאוריה מחקרית מעוגנת ממצאים: **"משטרי הערך המינורי כַמבנֵי זהות מקצועית"**.

"משטרי הערך המינורי" פירשו את הממד ה"פוליטי" של המקצוע כהפנמת היגיון של "מילוט" מהסדרה ממסדית מז'ורית. הם התבטאו כ"רעיון", כ"תכונה" וכ"אסטרטגיית הגנה" מפני אלימות סימבולית שהופנתה אל הזהות המקצועית המוחלשת (מבחינה אומנותית ומבחינה חברתית). הערכים המינוריים "מושטרו" בתחום בשיח מקצועי רציונלי ודוגמטי. בד בבד הם קראו תיגר על גישות שגורות המייחסות ל"מקצועיוּת" ערך מז'ורי או מינורי. קיומם של משטרי הערך המינורי אִפשר לסוכנים להאריך את הברית הסימביוטית שהם כרתו עם מקצועם, אולם תחזוקת הברית לאורך זמן שחקה רבים מהם – הללו נאלצו לתבוע קביעת גבול לנוכח התוקפנות שהם חוו מסביבתם וגם מעצמם. הצורך להתגונן מפני האלימות הסימבולית שהופנתה אל מקצועם, גרם לחלק מהמרואיינים להגביר את התמעוטם המקצועית. אחרים בחרו לעזוב את המקצוע לטובת מקצועות שהתפרשו בעיניהם כחלק מהסדר המז'ורי של המקצועות.

ארבע **מסקנות אינדוקטיביות עלו מהמחקר**: (1) התפתחות קהילת ידע של מקצוע פוליטי בסביבה מוסדית מוגבלת בזמן ובפוטנציה; (2) "משטרי הערך המינורי" מאריכים לזמן מוגבל את הקיום של תחום פוליטי בסביבה מוסדית; (3) פיצול פרשני של ערך מקצועי, הביטוס ושפה מקצועית מאריכים לזמן מוגבל את קיום המקצוע הפוליטי בסביבה המוסדית; (4) ידע סמוי של מקצוע יכול לאיים על הבניה ותחזוקה של זהות מקצועית חיונית.

ברוח זו קוראות **מסקנותיו היישומיות** של חיבור זה להעמיק את המחקר הרפלקטיבי של התחום ולחשוף את תהליכי ההבניה של ידע מקצועי בצורה ביקורתית. התאמת תאוריות מסורתיות של אמנות חברתית למציאות עכשווית, בד בבד עם מיפוי והמשָׂגה של פרדוקסים מובְנים בתחום, יוכלו לצמצם חלקים סמויים של הידע הפרופסיונלי ולהפוך אותו מגורם "מאיים" לגורם אשר מגבה תהליכי הבניה של מומחיוּת וזהות מקצועית.